सरल-सरोखड़ भाशा, सैह्‌ज रवानी, छंद-बैह्‌र दी समझ ते पकड़ बड़ी सुभावक। कविता दे कन्ने ‘मधुकर’ दा उस बेल्ले दा इक फोटो-चित्र बी छपेदा ऐ। ‘मधुकर’ सन् 1954 च 23 ब’रं दा सुंदर जागत हा। टाई ते सूटै च ‘मधुकर’ बड़ा सुसंस्कृत गभरू सेही होआ करदा ऐ। मेरा अनुमान ऐ जे कवि ‘मधुकर’ दा डोगरी पाठकें कन्ने एह् पैह्‌ला परिचे हा। ‘संस्था’ दे आंदोलन दी सग्गोसारी च ‘मधुकर’ दे औने करी टकोधी बाद्धा होआ हा। अंबै दे नमें, मठोंदे बूटे गी बूर पौने दी एह् पैह्‌ली रुत्त ही। उसदा मुंहादरा ते उसदे लाबे कोला साफ सेही हुंदा हा जे ओह् ज़रूर कुसै बसदे-रसदे ते खंदे- पादें घरै दा चन्न-चराग ऐ।संस्था दियें गोशिठयें च,उसी ओदी कवताएं पर खूब बाह्-बाही ते सराह्‌ना थ्होंदी। उसदी हर नमीं कविता खासा चिर चर्चा दा बिशे बनी जंदी ही।